કારતક સુદ અગિયારશ, બારશથી તુલસી વિવાહનો પ્રારંભ થાય છે. તે કારતક સુદ પૂનમે પૂર્ણ થાય છે. ભગવાન શ્રીકૃષ્ણ અથવા ભગવાન વિષ્ણુના સ્વરૂપ શાલિગ્રામ સાથે તુલસીના વિવાહ કરવામાં આવે છે. આ તુલસીનો છોડ તેના પૂર્વ જન્મમાં કાલનેમિની પુત્રી વૃંદા હતી. વૃંદાનાં લગ્ન રાક્ષસ જલંધર સાથે થયાં હતાં. એક વખત ઇન્દ્રે શંકરનું અપમાન કર્યું. શિવને ગુસ્સો ચડ્યો. તેમની ભ્રમર વક્ર બની. તેમાંથી પ્રસ્વેદ પડ્યો. તે પ્રસ્વેદનું ટીપું સમુદ્રમાં પડ્યું. પરિણામે જલંધર જન્મ્યો. તે જળમાં જન્મ્યો તેથી જલંધર કહેવાયો. તે સમુદ્રમાં રાજ કરતો.